Source: http://www.druckeria.ro/tag/cosmin-cioriciu/
Timestamp: 2020-08-12 00:15:23+00:00

Document:
cosmin cioriciu Archives - Druckeria
Povestea unei ascensiuni. Rugby-ul timișorean, de la agonie la extaz în nici 10 ani (VI)
În toamna anului 2010, rugby-ul timișorean intra într-o nouă eră. După ani de zile, se vorbea din nou despre performanță, trofee, titlul de campioană. Omul de afaceri Dan Dinu a părăsit echipa din Arad și a luat drumul Timișoarei, urmat de o serie de jucători de valoare de pe Mureș.
În luna octombrie, au sosit pe Bega 12 jucători de la rivala vestică din Arad: Stelian Burcea, Vali Calafeteanu, Vasile Rus, Cătălin Fercu, Mădălin Lemnaru, Dorin Lazăr, Marian Drenceanu, Alexandru Țăruș, Gelu Ene, Eugen Iftode, Gabriel Conache și Vali Roșu. O parte dintre ei au debutat în sferturile de finală ale Cupei României, în compania Universității Cluj, un joc ce a consemnat trecerea de la vechea la noua eră a rugby-ului timișorean. Galben-albaștrii s-au impus cu 29-20, într-un meci jucat la 30 octombrie, pe teren neutru, la Baia Mare. Iată cum a arătat echipa de start folosită atunci de antrenorul Cosmin Cioriciu:
Chiroiu, Căpățână, Năcuță, Răileanu, Bradu, Ciocea, Miu, Enache, Podea, Marin, Preda, Stamatin, Zaiba, Gârbău, Bizo. Pe parcurs au intrat și noile transferuri Lazăr, Burcea, Fercu, Lemnaru și Calafeteanu.
Alexandru Domocoș, primul antrenor al RCM-ului din noua eră
Conducerea tehnică a fost preluată de Alexandru Domocoș, fost jucător al echipei Universitatea, care de ani buni activa în Italia. Debutul său s-a consemnat la 7 noiembrie, atunci când galben-albaștrii au disputat semifinala cu Steaua, dar la capătul unui meci de luptă au părăsit terenul învinși, scor 17-23. Prestația formației timișorene anunța însă o pretendentă serioasă la supremație pentru sezonul ce avea să urmeze.
RCM Timișoara a reluat pregătirile pentru ceea ce se anunța a fi cel mai bun sezon din ultimele două decenii în primele săptămâni ale anului 2011. Pentru a reuși omogenizarea lotului, unul mult schimbat față de sezonul precedent, Alexandru Domocoș a întreprins un turneu în Moldova, unde trupa timișoreană a susținut teste cu formațiile de eșalon inferior din zonă. Printre rezultate, 48-5 cu Poli Agro Iași și 105-7 cu Bucovina Suceava. Pe 5 martie, RCM a disputat, la Szeged, un deja tradițional duel în compania naționalei Ungariei, pe care a învins-o cu 95-5. Un succes extrem de important în perspectiva noului campionat s-a înregistrat în compania lui Dinamo, pe care galben-albaștrii au învins-o clar, 50-5, într-un nou meci test.
Debut cu stângul: RCM – Farul 13-14 (27 martie 2011)
„Balul” a început la 27 martie 2011, atunci când prima etapă a Superligii (așa cum s-a numit din acea ediție prima divizie din România) 0 aducea în Ronaț pe Farul Constanța. Meciul s-a încheiat cu victoria „marinarilor”, scor 14-13, la capătul unui joc în care Vali Calafeteanu a lovit unul dintre buturi din lovitură de pedeapsă. Punctele timișorenilor au fost aduse de Fercu – eseu și Calafeteanu – două lovituri de pedeapsă și o transformare, iar pentru Farul a reușit un eseu actualul „student” McGrath.
Timișorenii aveau să piardă și următorul meci la fel de dramatic, 28-29 în deplasarea de la Steaua, pentru ca în runda a treia să fie reduși la tăcere, chiar în propriul fief, de campioana CSM Baia Mare, scor 3-19. Prima victorie a noului RCM a venit abia în etapa a patra, pe 17 aprilie, atunci când trupa lui Domocoș a învins pe terenul lui CSM București, scor 33-13, cu eseuri reușite de Căpățână 2, Makapelu, Preda și Calafeteanu. Au urmat două victorii categorice pe propriul teren, 59-10 cu U Cluj și 56-3 cu CSU Arad, iar apoi un succes entuziasmant, în deplasare, la Dinamo, 43-21, pe un teren unde rugbyștii timișoreni nu mai câștigaseră din vremuri imemoriale.
Etapa a opta, prima a returului Superligii, o trimitea pe RCM Timișoara pe terenul Farului. Deși au plecat la malul mării cu gândul revanșei pentru punctele pierdute acasă, bănățenii s-au întors din nou învinși, 29-32. Acest rezultat l-a determinat pe antrenorul Alexandru Domocoș să renunțe, interimatul fiind asigurat de predecesorul său, Cosmin Cioriciu. Cel din urmă a redebutat cu dreptul pe banca echipei, reușind o frumoasă victorie în Ronaț, cu Steaua, scor 34-24, la 24 mai.
Pentru bănățeni a urmat o a treia finală consecutivă în Cupa Europei Centrale, disputată la Kecskemet, împotriva adversarului din 2010, CSM Baia Mare. A fost o luptă strânsă, însă învingători au fost și de această dată maramureșenii, cu 25-17. Pentru timișoreni au marcat Conache – un eseu și Calafeteanu, al cărui picior a pus 12 puncte pe tabelă pentru RCM Timișoara.
Un eveniment important din viața clubului îl consemnăm la 11 iunie, atunci când RCM Timișoara a devenit campioană națională la rugby în 7. Artizanii acestui succes au fost Miu, Stamatin, Ciocea, Zaiba, Căpățână, Fântânaru, Preoțescu, Dumitru, Țepurică, P. Borzaș și Cioriciu, revenit pe teren pentru această competiție.
În pauza de vară, s-a vehiculat, ca posibil antrenor al echipei, numele lui Neculai Nichitean, însă fostul internațional nu a mai ajuns pe Bega. În schimb, a fost reconfirmat în funcție Cosmin Cioriciu, iar în luna august clubul a reușit o mutare importantă, prin aducerea lui Petru Bălan, jucător titrat în puternicul campionat al Franței. De asemenea, a început să se întregească și colonia din Emisfera Sudică, prin sosirea lui Tomasi Palu, Andrew Pahulu sau Paula Kinikinilau.
RCM Timișoara a reușit prestații excelente în Cupa României, câștigând la limită sfertul de finală cu Steaua, scor 29-28, iar apoi și semifinala cu Dinamo, 20-12. Șirul de victorii a fost continuat și în campionat: 61-13 cu CSM București, 43-3 la Arad și 33-29 cu Dinamo, astfel că galben-albaștrii aveau să dispute semifinala campionatului, pe terenul campioanei din Baia Mare.
Cu o săptămână înaintea penultimului act, a izbucnit însă un scandal de proporții, clubul timișorean amenințând cu neprezentarea la Baia Mare, în semn de protest față de decizia federației de a-l suspenda pe Cătălin Fercu. Acesta nu a făcut deplasarea cu echipa națională la Campionatul Mondial din Noua Zeelandă, motivând și cu documente, inclusiv de proveniență medicală, că suferă de teamă de zbor cu avionul. În ciuda dovezilor explicative, forul de la București a rămas neînduplecat. Timișorenii s-au prezentat în cele din urmă pe 6 noiembrie în Maramureș, suferind o înfrângere, 22-24, la capătul unui joc în care arbitrajul a fost într-o singură direcție (și vă lăsăm pe dumneavoastră să ghiciți care!). Calafeteanu a transformat atunci cinci lovituri de pedeapsă, însă eseul lui Kinikinilau a venit prea târziu pentru a mai putea schimba ceva.
În ediția 2011 a Superligii, RCM Timișoara a fost nevoită să se mulțumească cu poziția a treia în campionat, după victoria din finala mică, scor 15-11, cu Farul Constanța. A fost pentru a șasea oară în istorie când bănățenii obțineau această clasare în campionat, ultima astfel de performanță fiind reușită în 1992.
RCM Timișoara avea să își ia însă revanșa în fața băimărenilor la 3 decembrie, atunci când pe stadionul „Unirea” din Alba Iulia a cucerit Cupa României, tocmai în dauna proaspetei campioane. În săptămâna premergătoare jocului, galben-albaștrii i-au legitimat pe steliștii Florin Vlaicu și Viorel Lucaci, cu ajutorul celor doi, trupa lui Cosmin Cioriciu terminând învingătoare, scor 32-10. Lemnaru, Lazăr și Calafeteanu au reușit atunci câte un eseu, ultimul mai punctând și din două lovituri de pedeapsă și o transformare.
Secvență a luptei care a adus primul trofeu intern pe Bega după 39 de ani
Locul 3 în campionat, Cupa României și titlul de campioană universitară la rugby în 7. Acesta a fost bilanțul, deloc de neglijat, al anului 2011, primul cu investiții masive la nivelul lotului. Performanțele realizate în acest an au prefațat ceea ce avea să urmeze în 2012, atunci când RCM Timișoara și-a adjudecat, după o pauză de patru decenii, titlul de campioană. Despre asta vom povesti însă vineri, în următorul și cel din urmă episod al serialului nostru.
Filed Under: Rugby Tagged With: alexandru domocos, breaking, cosmin cioriciu, cupa romaniei, dan dinu, Druckeria, RCM Timisoara, rugby timisoara, superliga cec bank
Povestea unei ascensiuni. Rugby-ul timișorean, de la agonie la extaz în nici 10 ani (V)
Continuăm povestea ascensiunii rugby-ului timișorean cu ultimul sezon de frământări financiare. Stagiunea 2008/2009 s-a încheiat în toamnă, iar următoarea ediție de campionat avea să înceapă abia în primăvară. Până atunci, RCM Timișoara a avut însă de lucru în Cupa Europei Centrale, competiție pe care o câștigase în luna iunie.
RCM Timișoara a debutat în Cupa Europei Centrale în septembrie, cu un categoric 43-0 administrat campioanei Austriei, Donau Viena, formație pe care o întâlnise și în precedenta campanie. Tănase, Zaiba și Zamfir au reușit atunci câte două eseuri, Miu a culcat la rândul său balonul în terenul de țintă advers, iar Văcaru și Marin au avut câte două transformări.
În acea perioadă au început discuțiile legate despre o reconstrucție din temelii a stadionului Electromotor, care ar fi urmat să găzduiască 3.000 de spectatori, iar în zonă să răsară și un parc de distracții pe modelul Prater-ului vienez. Ideea i-a aparținut omului de afaceri austriac Robert Hahn, care era dispus să investească 3.5 milioane de euro în acest proiect, cu condița cesionării terenului pe o perioadă de 49 de ani. Din păcate, respectiva construcție n-a prins contur decât ca simplă machetă.
Între timp, rugbyștii și-au văzut de drumul lor victorios din Cupa Europei Centrale, bifând un nou succes clar, 38-5 pe terenul maghiarilor de la Vitezek. A urmat însă o confruntare în urma căreia au curs litri de cerneală, și nu datorită fazelor de joc. În etapa a treia a CEE, RCM Timișoara s-a deplasat pe terenul echipei din Arad, repartizată în aceeași grupă. În minutul 23, gazdele aveau 13-3, moment în care s-a iscat o bătaie generală, ce a implicat aproape toți jucătorii de pe teren, plus rezerve, oficiali și chiar spectatori. Minute bune s-au cărat pumni și picioare, iar „rezultatele” au fost pe măsură: timișorenii Zaiba și Zamfir au fost transportați la spital, la fel și arădeanul Daniel Stoica. Grindei, de la gazde, și Miu, de la oaspeți, au fost eliminați, cei doi primind apoi suspendări drastice, de 8, respectiv 6 etape. În cele din urmă, timișorenii s-au impus cu 42-16, însă a fost cu siguranță una dintre victoriile de tristă amintire din viața clubului bănățean.
În prima lună a anului 2010, RCM Timișoara a început pregătirea pentru noua ediție a Ligii Naționale. Au sosit trei jucători dinspre Arad – Chiroiu, Podea și Năcuță, purtându-se negocieri intense și cu frații Gorcioaia, ce activau atunci la Cluj. În cele din urmă, înțelegerea a picat, însă Marian avea să vină peste trei ani pe Bega. Printre altele, elevii lui Cosmin Cioriciu au susținut și un test în compania campioanei din Baia Mare, pierdut cu 0-24. La 14 martie, echipa și-a reluat și drumul din Cupa Europei Centrale, câștigând cu 17-0 în fața cehilor de la Dragon Brno, în sferturile competiției.
Întrecerea internă nu a debutat însă prea fericit pentru timișoreni, care au înregistrat două eșecuri dureroase în deplasările de la Iași (12-15) și Petroșani (7-8), dar apoi, la primul joc de pe propriul teren, au ținut excelent piept Farului, care a câștigat la mare luptă pe Electromotor, 15-13. De aici, bănățenii au înregistrat o creștere de formă, apropiindu-se de poziția a treia, calificantă în play-off. În plus, la 28 aprilie, RCM obținea pentru a doua oară la rând accesul în finala CEE, după 29-5 cu maghiarii de la Battai Bulldogok.
RCM Timișoara a obținut calificarea în play-off-ul Diviziei Naționale, pentru al treilea an la rând, după ce a învins, la 15 mai, în deplasarea de la Bârlad, scor 41-21. Pe 5 iunie, la Budapesta, s-a desfășurat finala Cupei Europei Centrale, însă bănățenii nu și-au putut apăra trofeul cucerit cu un an înainte. Adversară i-a fost campioana României, CSM Baia Mare, care s-a impus cu 26-11. Punctele timișorenilor au fost semnate de Fântânaru, cu două lovituri de pedeapsă, la care s-a adăugat un eseu al lui Căpățână, netransformat de Neacșu.
În play-off, lui RCM Timișoara părea să îi fie sortit locul 6 – ultimul, ținând cont și de înfrângerea usturătoare de la Arad, din runda a treia, scor 20-53. Marea surpriză a venit însă în ultima etapă, atunci cânt trupa lui Cosmin Cioriciu a învins în Ronaț pe Dinamo, formație deja calificată în semifinalele Diviziei Naționale. A fost 17-10 pentru galben-albaștri, la 18 septembrie 2010, după un început entuziasmant de meci, cu trei eseuri marcate în primul sfert de oră, prin Căpățână, Bianu și Băcalu, Marin transformând doar una dintre încercări. Dinamo și-a revenit înainte de pauză, prin eseul semnat de Stan și transformat de Bratu, ultimul reușind să mai puncteze și dintr-o lovitură de pedeapsă. A fost, fără îndoială, cea mai importantă victorie obținută de timișoreni pe plan intern în ultimii ani, mai ales că le dădea un imbold moral în perspectiva restanței cu Aradul, ce avea să se dispute patru zile mai târziu.
Într-o zi de miercuri, 22 septembrie 2010, s-a închis un capitol din viața formației timișorene, care s-a impus cu 18-14 în fața trupei din Arad. Gârbău și Podea au reușit câte un eseu, Marin a punctat din două lovituri de pedeapsă, iar Bizo a semnat o transformare. Deja începuse să se discute însă despre mutarea la Timișoara a finanțatorului formației arădene, Dan Dinu, împreună cu o serie de jucători din lotul antrenat de Ovidiu Șerban.
Despre reîntâlnirea rugby-ului timișorean cu trofeele după o pauză de patru decenii, în episodul următor al serialului nostru.
Filed Under: Rugby Tagged With: breaking, cosmin cioriciu, csm baia mare, csu arad, cupa europei centrale, dan dinu, Druckeria, RCM Timisoara, rugby timisoara
RCM Timișoara explică motivele despărțirii de Cioriciu
Condu cerea clubului de rugby al Timișoarei a dat o declarație, pe site-ul oficial al echipei, prin care explică motivele care au stat la baza despărțirii de Cosmin Cioriciu. RCM a renunțat la tânărul tehnician înaintea deplasării de săptămâna trecută, de la Constanța, acesta îndeplinind până atunci funcția de antrenor secund.
RCM Timișoara a dorit să demonteze zvonurile care au circulat prin presă după despărțirea de Cioriciu, care indicau faptul că tehnicianul care a câștigat Cupa României la finele anului trecut ar fi fost victima unor jocuri de culise.
Iată comunicatul integral emis de RCM Timișoara:
In urma mai multor discutii, RCM Timisoara a decis renuntarea la serviciile antrenorului secund Cosmin Cioriciu. In ciuda titlurilor alarmante aparute in presa locala, demiterea lui Cosmin nu a survenit ca un ultimatum, ci ca un moment firesc in viata fiecarui sportiv, benefic pentru amandoua partile. Cosmin Cioriciu este un antrenor tanar care are nevoie de un mediu propice in care sa se dezvolte si care sa ii puna in valoare calitatile de antrenor. Formula actuala nu ii oferea un cadru suficient de motivant, desi cariera lui e in plina ascensiune.
Dorim pe aceasta cale sa eleminam orice suspiciune prin care s-ar considera ca renuntarea la serviciile lui a fost o actiune a jocurilor de culise. Orice sportiv de performanta e capabil sa isi continuie drumul cu capul sus, mandru de realizarile sale si dornic sa arate mai mult pe viitor. Cosmin Cioriciu este un antrenor crescut in spiritul sportivitatii si al fair play-ului, iar noi il vom sustine in continuare in cariera sa, recomandandu-l ca pe un profesionist al rugby-ului romanesc.
Schimbarea nu trebuie sa alarmeze spiritele ci sa motiveze performanta. Este foarte important ca atunci cand lucrurile sunt neclare ele sa fie clarificate, iar prezenta declaratie reprezinta pozitia oficiala a managementului RCM mvt UVT Timisoara. Adresam acest mesaj atat FRR, presei de specialitate cat si suporterilor nostri, cu promisiunea ca in nici un caz nu vom lasa scanadulurile sa ne dezbine! Va asiguram, de asemenea, ca deciziile RCM sunt luate in interesul tuturor partilor si vrem sa siti ca orice actiune a managementului este indeplinita numai pentru bine echipei.
Managementul RCM mvt Universitatea de Vest Timisoara
Filed Under: Rugby Tagged With: cosmin cioriciu, demisie cioriciu, RCM Timisoara, rugby timisoara, site oficial

References: CSM 
 CSM 
 CSM 
 CSM 
 CSM 
 csm